Zobnatica

**Zobnatica** () je naselje u Srbiji u opštini Bačka Topola u Severnobačkom okrugu. 
Nalazi se 25&nbsp;km južno od Subotice, a 5&nbsp;km severno od Bačke Topole, na magistralnoj saobraćajnici Subotica—Novi Sad—Beograd (stari međunarodni put E-75). Od Novog Sada je udaljena 75&nbsp;km a od Beograda 145&nbsp;km. Prema popisu iz 2011. bilo je 238 stanovnika.

Zobnatica je poznata po čuvenoj ergeli konja, čija su grla vladala hipodromima bivše Jugoslavije.

## Demografija
Stanovništvo u ovom naselju je mešovito, uz apsolutnu mađarsku većinu, a u poslednja četiri popisa primećen je pad u broju stanovnika.

U naselju Zobnatica živi 250 punoletnih stanovnika, a prosečna starost stanovništva iznosi 41,0 godina (39,4 kod muškaraca i 42,7 kod žena). U naselju ima 110 domaćinstava, a prosečan broj članova po domaćinstvu je 2,73.

## Zanimljivosti
### Ergela konja - Zobnatica

Ergela je osnovana 1750. godine. Kompleks ergele sadrži hipodrom za galopske i kasačke trke, teren za takmičenja u preponskom jahanju, manjež – pokriveni prostor za jahanje i trening i konjske štale. Na ulazu u ergelu, nalazi se statua Jadrana, najpoznatijeg grla iz ergele, koja je napravljena u prirodnoj veličini. 
Tu se nalazi i Muzej istorije konjičkog sporta, gde je za posetioce obezbeđena vodička služba. Ispred muzeja, nalazi se statua Kazanove, još jednog proslavljenog trkača iz ergele.

Posetioci Zobnatice mogu da jašu konje; termini su od po 45 minuta, duža varijanta je trosatno jahanje okolinom. Može da se iznajmi i «fijaker» (satna tarifa).

Uz ergelu se nalazi i akumulaciono jezero, na čijoj je obali uređeno kupalište i plaža, pored koje su ugostiteljki objekti. 
Posebna atrakcija je, pre nekoliko godina izgrađena, vetrenjača, kojih je u Vojvodini nekada bilo mnogo, a danas su retkost. Moguće je i pecanje ribe uz plaćanje dnevne dozvole.
Pored rasnih konja na imanju, posetioci mogu videti i divlje svinje, srndaće, nojeve i paunove.

### Zobnatičke konjičke igre
Zobnatičke konjičke igre održavaju se svakog drugog vikenda u septembru. Na dvodnevnoj svečanosti se okupi i nekoliko desetina hiljada posetilaca. Manifestacija se otvara defileom konja i paradom zaprega. Tu je i zabavna manifestacija *[[Zobnatička noć]]*. Nedelja je rezervisana za kasačke trke, galop i takmičenje u preponskom jahanju.

### Dvorac - Kaštel

Zgradu dvorca, koja se nalazi u poljoprivredno-turističkom kompleksu „Zobnatica“, izgradio je spahija Đula Terlei na svom imanju 1882. godine. Dvorac je izgrađen u duhu poznog klasicizma kao spratni reprezentativni objekat. Sa bočne strane se nalazi kula osmatračnica sa koje se vidi gotovo celo imanje. U kompleksu se nalazi hotel i restoran „Jadran“.

Dvorac je proglašen za kulturno dobro i otvoren je za posetioce.
Danas je bivše imanje porodice Terlei nadaleko poznato kao Ergela „Zobnatica“.

## Napomene
→ * - Podaci za površinu i gustinu naseljenosti dati su zbirno za katastarsku opštinu Mali Beograd, na kojoj se nalaze tri naselja, Zobnatica, Karađorđevo i Mali Beograd.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest) 
* http://www.zobnatica.co.yu/ 
* http://www.dvorci.info/mapal.htm